section_heading: Povijest
paragraph_text: Prema austrougarskom ratnom planu, 2. armija je trebala djelovati na Balkanskom bojištu. Nakon poraza Srbije za koju se očekivalo da će brzo biti pobijeđena, armija se trebala prebaciti na Istočno bojište. Međutim, ratna događanja uzrokovala su razdvajanje jedinica 2. armije. Naime, zbog ruske mobilizacije koja je bila brža od očekivane, kao i ruskih napada u Galiciji, na Istočno bojište su odmah upućeni XII. korpus pod zapovjedništvom Hermanna Kövessa i III. korpus pod zapovjedništvom Emila Colerusa koji su do dolaska stožera 2. armije formirali Armijsku grupu Kövess. Preostali dio 2. armije (IV. i VII. korpus) sudjelovali su u Prvoj invaziji na Srbiju (12. kolovoza – 24. kolovoza 1914.) u kojoj je IV. korpus bez otpora prešao Savu, te zauzeo Šabac. Međutim, ubrzo je i VII. korpus upućen u Galiciju, dok je preostali IV. korpus nakon austrougarskog poraza u Cerskoj bitci pokušao zadržati Šabac u austrougarskim rukama u čemu nije uspio. Na kraju, i IV. korpus upućen je na Istočno bojište tako da su se do 25. kolovoza 1914. svi korpusi 2. armije nalazili u Galiciji zbog čega je privremeno ustrojena Armijska grupa Kövess rasformirana.